**INDOKOLÁS**

**Törökbálint Város Önkormányzata Képviselő-testületének   
1/2019. (I.22.) önkormányzati rendeletéhez**

**Általános indokolás**

A helyi önkormányzat képviselő-testülete költségvetési rendelettervezet alapján fogadja el az éves költségvetést, melynek elkészítésére vonatkozóan a szabályokat az államháztartásról szóló 2011. évi CXCV. törvény (Áht.), valamint az államháztartásról szóló törvény végrehajtásáról rendelkező 368/2011.(XII.31.) Korm. rendelet állapítja meg.

Az Áht. 24. § (2) bekezdése alapján „a jegyző által elkészített költségvetési rendelet-tervezetet a polgármester február 15-éig, ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybalépését követő negyvenötödik napig nyújtja be a képviselő testületnek”. Tekintettel arra, hogy a Magyarország 2019. évi központi költségvetéséről szóló 2018. évi L. törvényt az Országgyűlés 2019. január elsejét megelőzően elfogadta, a költségvetési rendelet Képviselő-testület elé terjesztésének határideje 2019. február 15.

Törökbálint Város Önkormányzata 2019. évi költségvetése, az erről szóló rendelettervezet összeállítása a fenti jogszabályok figyelembevételével került összeállításra.

Az Áht. 29/A. § szerinti saját bevételek és fizetési kötelezettségek 2019-2021. évekre vonatkozó előirányzatait a Képviselő-testület a 3/2018. (II.08.) ÖK határozattal állapította meg. A 2019. évre meghatározott előirányzatoktól való eltérést a külső gazdasági feltételeknek a tervszámok elfogadását követően bekövetkezett lényeges változása indokolta.

**Részletes indokolás**

**Az 1. §-hoz**

Az 1. § a rendelet hatályát határozza meg, amely kiterjed Törökbálint Város Önkormányzat Képviselő-testületére, bizottságaira, valamint az irányítása alá tartozó teljes intézményrendszerre.

**A 2. §-hoz**

A rendelet az Önkormányzat 2019. évi költségvetésének bevételi és kiadási főösszegein túl meghatározza a költségvetés egyenlegét (hiányát) és annak finanszírozását. Az Önkormányzat 2019. évben a költségvetés hiányát kizárólag belső forrással (költségvetési maradvány igénybevételével) finanszírozza, külső forrás bevonást nem tervez.

**A 3-8. §-hoz**

A 3-8. §-ok az államháztartás gazdálkodását meghatározó jogszabályok által előírt valamennyi melléklet jóváhagyását, elfogadását, valamint azok tartalmát rögzítik. A 4. § (5) bekezdése a tartalékok (általános tartalék, céltartalékok) előirányzatát összegszerűen is meghatározza.

**A 9-10. §-hoz**

A rendelet 9-10. §-ai az Önkormányzat közvetlen költségvetési előirányzatai (a rendelet 2/A., 2/B. és 2/C. tábláiban szereplő előirányzatok) felhasználásával, valamint az előirányzatok átcsoportosításával kapcsolatos jogköröket szabályozza, ideértve a tartalék előirányzatok felhasználásának szabályait is. A rendelkezések széles mozgásteret biztosítanak a polgármester számára, ugyanakkor figyelemmel vannak a kötelező feladatok ellátásának, finanszírozásának elsődlegességére, valamint arra, hogy a Képviselő-testület az átruházott hatáskörben végrehajtott előirányzat-átcsoportosításokról, felhasználásokról mielőbb megfelelő tájékoztatást kapjon.

**A 11. §-hoz**

A 11. § a költségvetés végrehajtásához kapcsolódóan rögzíti az intézményi hatáskörű előirányzat-módosítás és -felhasználás feltételeit, a költségvetési szervek előirányzatok feletti rendelkezési jogosultságának terjedelmét, az intézményeknél keletkező többletbevételek felhasználásának szabályait, korlátait.

**A 12. §-hoz**

A 12. § a készpénzfizetéssel kapcsolatos korlátozó rendelkezéseket tartalmazza.

**A 13. §-hoz**

A rendelet 13. §-a pénzellátás, finanszírozás kérdéseit szabályozza. Rendelkezik a költségvetési szervek irányító szervi támogatásának rendelkezésre bocsátásáról, annak ütemezéséről, önkormányzati biztos kirendelésének kötelezettségéről. Felhatalmazza a polgármestert likviditási hitel igénybevételére, átmeneti likviditási zavarok kezelése érdekében. A szabad pénzeszközök betétként történő elhelyezése, illetve abból a Magyar Állam által kibocsátott értékpapírok vásárlása polgármesteri hatáskörben lehetséges.

**A 14-18. §-hoz**

Az Egyéb rendelkezések keretében a 14. § felhatalmazást ad a költségvetés végrehajtására, a bevételi előirányzatok beszedésére, illetve a kiadási előirányzatok felhasználására.

A 15. § rendszeres adatszolgáltatási kötelezettséget ír elő az irányított költségvetési szervek részére a 30 napot meghaladó tartozásállomány nagyságáról.

A 16. § A közérdekből nyilvános adatok megismerhetősége érdekében rendelkezik a külön törvényben előírt adatok honlapon történő közzétételéről.

A 17. § egyrészt rendelkezik arról, hogy milyen gyakorisággal kell az előirányzat-módosításokkal kapcsolatos döntéseket a rendeleten átvezetni, másrészt az Önkormányzat költségvetésének időarányos teljesítéséről – más jogszabályokkal összhangban – rendszeres tájékoztatási kötelezettséget ír elő a polgármester számára (a féléves, valamint a háromnegyed éves teljesítéshez kapcsolódóan).

A 18. § a rendelet hatályba lépéséről rendelkezik.

**ELŐZETES HATÁSVIZSGÁLAT**

Törökbálint Város Önkormányzatának Képviselő-testületének a 2016. évi költségvetésről szóló rendeletében (továbbiakban:rendelet) foglaltak várható hatásai – a jogalkotásról szóló 2010. évi CXXX. törvény (Jat) 17. § (2) bekezdésében foglalt elvárások tükrében – az alábbiak szerint összegezhetők:

**1. A tervezett jogszabály jelentősnek ítélt hatásai**

***a) A jogszabály társadalmi, gazdasági, költségvetési hatásai***

A költségvetési rendelet mindhárom szempontból a legjelentősebb rendeletek közé tartozik. A helyi adóbevételeken keresztül a településen élő magánszemélyek, itt működő vállalkozások jövedelmi helyzetére közvetlen hatást gyakorol. A támogatásokon keresztül közvetlenül is kihat a helyi civil szféra tevékenységére, működésére. Közvetetetten, a helyi önkormányzat által ellátott közfeladatokon keresztül ugyancsak hat a gazdasági, társadalmi folyamatokra.

***b) A rendelet környezeti és egészségügyi következményei***

A költségvetési rendeletnek közvetlenül környezeti, egészségügyi következménye nincs.

***c) A rendelet adminisztratív terheket befolyásoló hatása.***

A rendeletnek adminisztratív terheket befolyásoló hatása nincs.

**2. A jogszabály megalkotásának szükségessége, a jogalkotás elmaradásának várható következményei**

A költségvetési rendelet elfogadása az önkormányzati gazdálkodás alapvető sarokköve. Amennyiben elmarad a rendelet megalkotása súlyos pénzügyi következményekkel jár (bevételi források kiesése, a központi támogatások átmeneti felfüggesztése, ezzel összefüggő likviditási problémák).

**3. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásának speciális személyi, szervezeti, tárgyi és pénzügyi feltételei nincsenek.